**ΠΡΑΚΤΙΚΟ ΑΠΟ ΤΗΝ 2η ΣΥΝΕΔΡΙΑΣΗ -2017-**

**ΤΗΣ ΔΗΜΟΤΙΚΗΣ ΕΠΙΤΡΟΠΗΣ ΔΙΑΒΟΥΛΕΥΣΗΣ**

**ΜΟΣΧΑΤΟΥ – ΤΑΥΡΟΥ**

**ΑΠΟΨΕΙΣ ΜΕΛΩΝ**

Στο Δήμο Μοσχάτου-Ταύρου σήμερα 25 Απριλίου 2017, ημέρα Τρίτη και ώρα 18:30, συνήλθε στην Αίθουσα Δ.Σ. του Πολιτιστικού Κέντρου (Κωνσταντινουπόλεως και Σολωμού) σε τακτική συνεδρίαση, η Επιτροπή Διαβούλευσης, ύστερα από την υπ’ αριθμ. πρωτ. 6903/30.3.2017 πρόσκληση του Δημάρχου Μοσχάτου-Ταύρου, η οποία επιδόθηκε στα μέλη της Επιτροπής νομότυπα και σύμφωνα με τις διατάξεις του άρθρου 76, του Ν. 3852/2010. Η πρόσκληση καλούσε σε τακτική συνεδρίαση τα μέλη της Επιτροπής Διαβούλευσης για την Δευτέρα 24 Απριλίου 2017, και σε περίπτωση μη απαρτίας η συνεδρίαση θα επαναλαμβανόταν την επόμενη ημέρα, 25/04/2017. Στη συνεδρίαση της Δευτέρας δεν υπήρξε απαρτία μελών, έτσι η συνεδρίαση πραγματοποιήθηκε την επόμενη ημέρα (25/04/2017).

Π ρ ό ε δ ρ ο ς Π α ρ ό ν τ ες

Γεώργιος Δαμηλάκος Γεώργιος Σφυρόερας

Αντιδήμαρχος Τσιρώνης Σπυρίδων

Δημοτικής Ενότητας Ταύρου Νιώτης Ιωάννης

Στη συνεδρίαση της Επιτροπής Διαβούλευσης παρευρέθηκαν οι:

Αντώνης Μπούτσης (Δημοτικός Σύμβουλος)

Μαρία Καλπουρτζή (Σύμβουλος Δημάρχου)

Μελπωμένη Μήλιου ( Προϊσταμένη Αυτοτελούς Τμήματος Προγραμματισμού

Ανάπτυξης & Οργάνωσης)

***ΘΕΜΑ ΠΡΟΣ ΣΥΖΗΤΗΣΗ***

«Συζήτηση επί του εγκεκριμένου από το Δημοτικό Συμβούλιο σχεδίου Στρατηγικού Σχεδιασμού του Επιχειρησιακού Προγράμματος 2014-2019 Δήμου Μοσχάτου -Ταύρου »

Ο Πρόεδρος της Επιτροπής Αντιδήμαρχος κος Γεώργιος Δαμηλάκος αφού σχολίασε την έλλειψη συμμετοχής των μελών της Επιτροπής ζήτησε από τους παρευρισκόμενους να καταθέσουν τις προτάσεις και τις παρατηρήσεις τους επί του Επιχειρησιακού Προγράμματος.

Ερωτήσεις, απόψεις των μελών της Επιτροπής & των παρευρισκομένων για το θέμα με τη σειρά που μίλησαν:

**Γεώργιος Σφυρόερας:** Η εικόνα της Επιτροπής είναι αποκαρδιωτική, θεωρώ ότι ο Δήμος έχει ευθύνη όσον αφορά στην επιλογή των εκπροσώπων των φορέων και στην επικοινωνία μαζί τους. Να καταθέσω επίσης ότι δεν έχω λάβει στο email μου το επιχειρησιακό πρόγραμμα, προκειμένου να το μελετήσω.

Θα αναφερθώ ξανά, όπως είχα κάνει και στην συζήτηση για το Τεχνικό Πρόγραμμα, στην αναβάθμιση της οδού Πειραιώς . Γνωρίζω ότι έχουν γίνει επαφές με τον Δήμο Αθηναίων περιμένω να πραγματοποιηθεί επαφή και με τους υπόλοιπους Δήμους που εμπλέκονται.

Στον Δήμος μας ανήκει μεγάλο κομμάτι της οδού Πειραιώς και θεωρώ ότι στην ανάπλαση της πρέπει να έχουμε σημαντικό ρόλο.

**Σπυρίδων Τσιρώνης**: Να Παρατηρήσω ότι η Επιτροπή ως θεσμός έχει απαξιωθεί. Δεν έχω ενημερωθεί για το Επιχειρησιακό Πρόγραμμα, θα το παρακολουθούμε και θα επεμβαίνουμε όπου χρειάζεται.

**Γεώργιος Σφυρόερας:**  Με την ιδιότητά μου ως Πρόεδρος Ένωσης Μοσχάτου-Ταύρου να σημειώσω την σπουδαιότητα της ολοκλήρωσης αποκατάστασης του αμφιθέατρου Τεμπονέρα.

**Αντώνιος Μπούτσης:** Το αρχικό μου σχόλιο εμπεριέχει και αυτοκριτική. Ξεκίνησα να παρακολουθώ την Επιτροπή όταν ανεξαρτητοποιήθηκα, ως τότε δεν ενημερώθηκα ποτέ για τις συνεδριάσεις και δεν ενδιαφέρθηκα ίσως και ο ίδιος. Η εικόνα της Επιτροπής με μια λέξη είναι «Ντροπή». Η Δημοτική Αρχή έχει ευθύνη, δεν αντιμετώπισε την λειτουργία αυτής της Επιτροπής ως έπρεπε. Θα μπορούσε μέσω των συνεδριάσεων αυτής της Επιτροπής να έχει την πρωτόλεια άποψη των Συλλόγων, Σωματείων και λοιπών φορέων του Δήμου. Ίσως χρειάζεται καλύτερη ενημέρωση των μελών της Επιτροπής για το εκάστοτε θέμα συζήτησης και αντικατάσταση μελών τα οποία δεν είναι συνεπή στις υποχρεώσεις τους.

Όσον αφορά στον Σχεδιασμό του Επιχειρησιακού Προγράμματος, ο οποίος έχει ξεκινήσει περίπου πριν δύο χρόνια, είχα συντάξει και καταθέσει από τότε ένα ερωτηματολόγιο και εχθές Δευτέρα 24 Απριλίου 2017 κατέθεσα στον Δήμο με αρ. πρωτ. 8515/17 τις προτάσεις μου, τις οποίες καταθέτω και σήμερα στην Επιτροπή.

Επιγραμματικά οι προτάσεις μου είναι:

* Προσβασιμότητα των ελεύθερων χώρων στην περιοχή του Ταύρου.
* Διαμόρφωση του οικοπέδου Πασσά (Θες/νίκης & Χρυς. Σμύρνης) σε οργανωμένο δημοτικό Parking.
* Διαμόρφωση – αξιοποίηση του Πάρκου Ενόπλων Δυνάμεων.
* Άμεση εφαρμογή της κυκλοφοριακής μελέτης του Ταύρου.
* Λειτουργία Ιατρείου Κοινωνικής Αλληλεγγύης.
* Αναβάθμιση του ιστορικού κέντρου του Μοσχάτου.
* Κατασκευή Κολυμβητηρίου σε Δημοτικό χώρο με την διαδικασία της Συμπραξης Δημοσίου & Ιδιωτικού Τομέα (ΣΔΙΤ).
* E-dimos μέσω πλατφόρμας Διαδραστικής Ψηφιακής Πλάτφόρμας & Υπηρεσίας αυτεπιστασίας.
* Φύλαξη Κοινόχρηστων χώρων.

**Μαρία Καλπουρτζή:** Το επιχειρησιακό Πρόγραμμα είναι σημαντικό κομμάτι του Δήμου μας , προφανώς οι Επιτροπές θα έπρεπε να συμμετέχουν ενεργά στο Σχεδιασμό του . Θα μελετήσουμε προσεκτικά τις προτάσεις που κατατέθηκαν.

**Πρόεδρος της Επιτροπής:** Χαίρομαι που άκουσα τις προτάσεις του κου Μπούτση, να σημειώσω ότι η παρούσα Δημοτική αρχή θεωρεί τα έργα αυτά προτεραιότητα και τα έχει εντάξει στον προγραμματισμό της.

Να ενημερώσω για το Πάρκο Λαού στον Ταύρο υπάρχει ώριμη μελέτη, έργο κόστους 800.000€ (οκτακοσίων χιλιάδων ευρώ) και είναι υπό ένταξη στην Περιφέρεια , επίσης πρόκειται να πραγματοποιηθούν από την περιφέρεια

* Ανάπλαση πεζοδρομίων της οδού Πειραιώς στο κομμάτι μεταξύ της οδού Χαμοστέρνας και του Ιδρύματος Μείζονοε Ελληνισμού.
* Πεζοδρόμηση της οδού Επταλόφου.
* Πεζογέφυρα επί της οδού Πειραιώς.

Η ανάπλαση του Φαληρικού Όρμου και όλα τα έργα που πρόκειται να πραγματοποιηθούν, ευελπιστούμε πως σε δύο χρόνια από σήμερα θα έχουν αλλάξει την εικόνα του Δήμου μας.

**Αντώνης Μπούτσης:** Δεν αμφιβάλω ότι αρκετές από τις προτάσεις μου έχουν απασχολήσει την Δημοτική Αρχή, αυτό που υποστηρίζω είναι ότι κάποια από αυτά πρέπει να ολοκληρωθούν και κάποια άλλα να τα αφήσουμε πίσω μας.

**Πρόεδρος της Επιτροπής:**  Είμαστε ένας νέος Δήμος, όλοι εμείς ξεκινήσαμε το 2011 από το μηδέν. Η συνένωση ήταν δύσκολη εμπειρία και δεν θεωρώ ότι αποτύχαμε.

Ευχαριστώ όλους για τη συμμετοχή σας.

Όλα τα παρευρισκόμενα μέλη συμφώνησαν ότι γνωμοδοτούν υπέρ του εγκεκριμένου από το Δημοτικό Συμβούλιο σχεδίου Στρατηγικού Σχεδιασμού του Επιχειρησιακού Προγράμματος 2014-2019 Δήμου Μοσχάτου -Ταύρου »

*Ο Πρόεδρος της Δημοτικής Επιτροπής Διαβούλευσης*

*Γεώργιος Δαμηλάκος*